የማዕከሉ ግንባታ በመጪው ወር ይጠናቀቃል ተባለ
 ሻሸመኔ፡- በ560 ሚሊዮን ብር ወጪ እየተገነባ ያለው የሻሸመኔ ገጠር ትራንስፎርሜሽን ማዕከል በመጪው ወር መጀመሪያ ላይ ሙሉ በሙሉ ተጠናቆ ለአገልግሎት ክፍት እንደሚሆን ወላቡ ኮንስትራክሽን አክሲዮን ማህበር አስታወቀ። በአክሲዮን ማህበሩ የሻሸመኔ ገጠር ትራስፎርሜሽን ማዕከል ፕሮጀክት ስራ አስኪያጅ አቶ ሸምሰዲን ከድር በተለይ ለአዲስ ዘመን እንደገለፁት፤የማዕከሉ ግንባታ በየካቲት ወር 2010 ዓ.ም ተጀምሮ በሶስት ምዕራፎች ሲከናወን ቆይቷል። በመጀመሪያው ምዕራፍ የማዕከሉ ፕሮጀክት የህንፃና የሼዶች ግንባታ መከናወኑን ስራ አስኪያጁ ጠቅሰው፣የግንባታው 99 ከመቶ ያህሉ ተጠናቆ ለርክክብ ዝግጁ ሆኗል ብለዋል። የሁለተኛው ምዕራፍ የመሰረተ ልማት ፕሮጀክት ግንባታ96 ከመቶ ያህል ስራዎች ተከናውነው አስፓልት ከማንጠፍ ስራ ውጪ አብዛኛዎቹ የመንገድ ስራዎች ተጠናቀዋል ያሉት ስራ አስኪያጁ፣በሶስተኛው ምዕራፍ ፕሮጀክትም የአጥር ስራዎች ተከናውነው አፈፃፀማቸውም 97 ከመቶ መድረሱን ተናግረዋል። እስካሁን ባለው ሂደትም የሶስቱ ምዕራፍ ፕሮጀክቶች ባጠቃላይ 430 ሚሊየን ብር እንደወጣበትም አስታውቀዋል። እንደ ስራ አስኪያጁ ገለጻ፤ ማዕከሉ የሻሸመኔና ዙሪያው አርሶ አደሮች የአትክልትና ፍራፍሬ ምርቶቻቸውን በቀላሉ ለማቅረብ ያስችላቸዋል። ለዚሁ አገልግሎት የሚረዱ የማርና የማር ተረፈ ምርት ማቀነባበሪያ ህንፃዎች፣የዶሮ፣ እንቁላል፣ ወተትና የወተት ተዋፅኦ መቀበያ ማዕከላት፣ የፍየል፣ በግ እና በሬ መቀበያና ማዘጋጃ ህንፃዎች፣ እንዲሁም ለአርሶ አደሮች ዘር ማቅረቢያ፣ የግብርና መሳራያዎች ማሳያና የግብርና ጥናትና ቤተ-ሙከራ ማዕከላት ተገንብተዋል። አዲስ ዘመን መጋቢት 29/2012 አስናቀ ፀጋዬ